Анастасия Ивановна Филатова

Анастасия Ивановна Филатова (1920 оны 2-р сарын 4-нд ЗХУ-ын Рязань мужийн Сапажок тосгонд төрж, 2001 оны 10-р сарын 21-нд ЗХУ-ын Москва хотод нас барсан) нь БНМАУ-ын төрийн тэргүүн Ю.Цэдэнбалын эхнэр, БНМАУ-ын тэргүүн хатагтай, орос үндэстэн бөгөөд Анастасия Ивановна Цэдэнбал-Филатова гэж албан ёсоор нэрлэгдэх болсон юм. 

 Намтар 
Монголын удирдагчийн эхнэрийн хувьд Монголын улс төрд, ялангуяа нийгэм, боловсролын хөтөлбөрүүдэд их үүрэг гүйцэтгэсэн. Нөхрөө 1984 онд огцорсны дараа Москвад нөхөр хүүхдүүдийнхээ хамт амьдардаг байсан бөгөөд хэд хэдэн удаа ярилцлага өгч байжээ. 

Ю.Цэдэнбал А.Филатова хоёр 1940-өөд оны дундуур Х.Чойбалсангийн улс төрийн зөвлөх байсан Николай Важновын зуучлалаар уулзсан гэж "Известия" сонины сурвалжлагч Леонид Шинкарёв бичсэн байдаг. Тухайн үед ЗХУ-ын Худалдааны яамны Комсомолын хорооны нарийн бичгийн дарга байсан Анастасия Филатова Москвагийн нийтийн орон сууцанд Важновын хөршүүд байжээ. Важновын хүүгийн дурсамжаас үзэхэд Цэдэнбалд охин таалагдаж байна гэсний дараа ВКП(б)-ын Төв хороо Важновт тэдний харилцааг ойртуулахыг зөвлөжээ.  

Филатова БНМАУ-д олон жил "Хүүхдийн төлөө фонд"-ын тэргүүнээр ажилласан. Түүнийг 1970-80-аад онд Монгол Төрийн хэрэгт оролцож эхэлсэн гэж буруутгадаг.   

Анастасия Филатовагийн захиж гэрээсэлэл үлдээсэнээр түүнийг 2001 оны 10-р сарын 21-нд нас барахад Москвагийн Ваганковскийн оршуулгын газарт оршуулжээ.  

Ю.Цэдэнбал, Филатова нар гурван хүүхэд төрүүлсэн: ? (1948 онд төрөөд гурван өдрийн дараа эндсэн) Владислав ( 1949 онд төрсөн-2000 онд автомашины ослоор нас барсан) Зориг (биологч, Москва хотод охин Анастасия Цэдэнбалтай амьдардаг).  

 Цагаатгал 
2021 оны 6 сарын 7-нд А.И.Цэдэнбал-Филатоваг хэлмэгдсэнд тооцож, цагаатгуулах тухай иргэний хэргийг Сүхбаатар дүүргийн Иргэний хэргийн анхан шатны шүүх хянан хэлэлцэж, Анастасия Ивановна Цэдэнбал Филатоваг цагаатгасан байна.

А.И.Цэдэнбал Филатовад олгосон цол, одон медалийг хүчингүй болгохдоо үндэслэл болгосон үйл баримт нийцээгүй гэж үзжээ. Шүүх энэ үндэслэлээр Улс төрийн хилс хэрэгт хэлмэгдэгчдийг цагаатгах, тэдэнд нөхөх олговор олгох тухай хуулийн 8 дугаар зүйлийн 8.4-т зааснаар БНМАУ-ын Ардын Их Хурлын Тэргүүлэгчдийн 1990 оны 4 сарын 18-ны өдрийн 98 дугаар зарлигийг хүчингүй болгож, Анастасия Ивановна Цэдэнбал Филатоваг цагаатгасан ажээ. 

 Цахим холбоос 
Монголын шүүх Анастасия Ивановна Цэдэнбал Филатоваг цагаатгалаа

Ангилал:Төрийн эсвэл засгийн газрын тэргүүний гэр бүлийн хүн
Ангилал:Монгол Ардын Намын гишүүн
Ангилал:Монголын хүн
Ангилал:Оросууд
Ангилал:1920 онд төрсөн
Ангилал:2001 онд өнгөрсөн